Komisijos reglamentas (EB) Nr. 1547/1999
1999 m. liepos 12 d.
pagal Tarybos reglamentą (EEB) Nr. 259/93 nustatantis kontrolės tvarką, reglamentuojančią tam tikrų rūšių atliekų vežimą į tam tikras šalis, kurioms netaikomas EBPO Sprendimas C(92) 39 (galutinis)
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 1 d. Tarybos reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [1], su paskutiniais pakeitimais, padarytais Komisijos reglamentu (EB) Nr. 2408/98 [2], ypač į jo 17 straipsnio 3 dalį,
pasikonsultavusi su atitinkamomis paskirties šalimis,
(1) kadangi Tarybos reglamento (EEB) Nr. 259/93 1 straipsnio 3 dalies a punkte nustatyta, kad reglamentas netaikomas vežant atliekas, skirtas tik naudojimui ir išvardytas to paties reglamento II priede, su priedo pakeitimais, padarytais Komisijos sprendimu 98/368/EB [3], išskyrus atvejus, numatytus, inter alia, 17 straipsnio 1, 2 ir 3 dalyse;
(2) kadangi pagal Reglamento (EEB) Nr. 259/93 17 straipsnio 1 dalį Komisija kiekvienai šaliai, kuriai netaikomas 1992 m. kovo 30 d. EBPO Tarybos sprendimas C(92) 39 (galutinis) dėl naudojimui skirtų atliekų tarpvalstybinio vežimo kontrolės, pranešė apie į minėtojo reglamento II priedą įtrauktų atliekų sąrašą; kadangi Komisija paprašė patvirtinti, kad tokioms atliekoms paskirties šalyje kontrolė nėra taikoma, arba paprašė, kad tokios šalys nurodytų, ar atliekoms turėtų būti taikomos kontrolės priemonės, taikomos minėtojo reglamento III ar IV priedams, ar reglamento 15 straipsnyje nustatyta kontrolės tvarka;
(3) kadangi kai kurios šalys nurodė, kad tokioms atliekoms turėtų būti taikoma viena iš šių kontrolės priemonių; kadangi Komisija, laikydamasi Reglamento (EEB) Nr. 259/93 17 straipsnio 3 dalies nuostatų, 1994 m. liepos 20 d. priėmė Sprendimą 94/575/EB, pagal Tarybos reglamentą (EEB) Nr. 259/93, nustatantį kontrolės tvarką, taikomą vežant tam tikras atliekas į kai kurias EBPO nepriklausančias šalis [4];
(4) kadangi kai kurios EBPO šalys vis dar netaiko EBPO sprendimo C(92) 39 (galutinis), tačiau ateityje gali jį taikyti;
(5) kadangi kai kurios kitos trečiosios šalys taip pat nurodė, kad turėtų būti taikoma viena iš Reglamente (EEB) Nr. 259/93 numatytų kontrolės priemonių;
(6) kadangi Komisija apie šių trečiųjų šalių prašymus pranešė komitetui, įsteigtam pagal 1975 m. liepos 15 d. Tarybos direktyvos 75/442/EEB dėl atliekų [5], su paskutiniais pakeitimais, padarytais Komisijos sprendimu 96/350/EB [6], 18 straipsnį;
(7) kadangi, remiantis Reglamento (EEB) Nr. 259/93 17 straipsnio 3 dalimi, kai tokioms atliekoms paskirties šalyje yra taikoma kontrolė arba tokios šalies prašymu, tokių atliekų eksportas į atitinkamą šalį turi būti kontroliuojamas;
(8) kadangi būtina atnaujinti ir sujungti į vieną tekstą visus eksporto susitarimus dėl minėtųjų šalių bei, siekiant aiškumo ir teisinio tikrumo, išvardyti tas atliekų kategorijas, kurioms kontrolės priemonės netaikomos; kadangi dėl šios priežasties reikia panaikinti Sprendimą 94/575/EB;
(9) kadangi, kalbant apie atliekų vežimą į Afrikos, Karibų baseino ir Ramiojo vandenyno (AKR) šalis, 1989 m. gruodžio 15 d. Lomėje pasirašytos Ketvirtosios AKR ir ES konvencijos [7] 39 straipsnis draudžia į tas šalis eksportuoti pavojingas atliekas, išvardytas Bazelio konvencijos, priimtos Bendrijos vardu Tarybos sprendimu 93/98/EEB [8], dėl pavojingų atliekų gabenimo per sienas kontrolės ir jų nukenksminimo I ir II prieduose; be to, kadangi kai kurias tokias atliekas galima rasti Reglamento (EEB) Nr. 259/93 II priede; kadangi, esant tokioms aplinkybėms ir norint įvykdyti Bendrijos tarptautinius įsipareigojimus, reikia aiškiai pasakyti, kad tokių atliekų įvežimas į AKR šalis yra draudžiamas,
PRIĖMĖ ŠĮ REGLAMENTĄ:
1 straipsnis
1. Kontrolės tvarka, taikytina Reglamento (EEB) Nr. 259/93 III priede išvardytoms atliekoms, taikoma eksportui į šio reglamento A priede išvardytas šalis, kai vežamos Reglamento (EEB) Nr. 259/93 II priede išvardytų rūšių atliekos, kurios taip pat nurodytos A priede.
2. Kontrolės tvarka, taikytina Reglamento (EEB) Nr. 259/93 IV priede išvardytoms atliekoms, taikoma eksportui į šio reglamento B priede išvardytas šalis, kai vežamos Reglamento (EEB) Nr. 259/93 II priede išvardytų rūšių atliekos, kurios kaip pat nurodytos B priede.
3. Reglamento (EEB) Nr. 259/93 15 straipsnyje nustatyta kontrolės tvarka taikoma eksportui į šio reglamento C priede išvardytas šalis, kai vežamos Reglamento (EEB) Nr. 259/93 II priede išvardytų rūšių atliekos, kurios kaip pat nurodytos C priede.
4. Nepažeidžiant Reglamento (EEB) Nr. 259/93 1 straipsnio 3 dalies b-e punktų arba jo 11 straipsnio, kontrolė netaikoma eksportui į šio reglamento D priede išvardytas šalis, kai vežamos Reglamento (EEB) Nr. 259/93 II priede išvardytų rūšių atliekos, kurios taip pat nurodytos D priede.
5. A, B ir (ar) C priede nurodytai EBPO šaliai, kuriai šio reglamento įsigaliojimo metu EBPO sprendimas C(92) 39 (galutinis) netaikomas, įgyvendinus šį sprendimą, šis reglamentas jai nebetaikomas.
2 straipsnis
1 straipsnio nuostatos nepažeidžia draudimų, nustatytų Ketvirtojoje AKR ir EB konvencijoje dėl atliekų vežimo į AKR šalis.
3 straipsnis
Sprendimas 94/575/EB šiuo reglamentu yra panaikinamas.
4 straipsnis
Šis reglamentas įsigalioja trisdešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 12 d.